– Nye anlegg blir stort sett bygget med LED som lyskilde.

Sjefingeniør i Vegdirektoratet, Arne Jørgensen, sier at de fleste riksveiene i landet etter hvert vil være belyst av de moderne, hvite lysene.

– Det er vanskelig å si hva som kommer, men sånn det ser ut nå, er det LED som kommer til å bli brukt i årene fremover.

– Høres bra ut

Det er altså først og fremst nye veier som får de nye lysene, men der det er behov for oppgraderinger, vil det også bli brukt LED-armaturer.

Det er flere grunner til at den gule belysningen fases ut.

– Når man kjører i det hvite lyset får man en helt annen fargegjengivelse. Du oppdager hindringer, som mennesker og dyr, på en helt annen måte enn med det gule lyset, der alt oppleves ganske mørkt og ensfarget, sier Ragnar Gjermundrød, overingeniør i Statens vegvesen.

I Vestfold har utskiftingsarbeidet startet helt sør på E18, og de jobber seg videre nordover.

Gjermundrød tror trafikanter setter pris på endringen, og trekker blant annet frem at det moderne alternativet gir lysere stemning og tryggere veier.

– Ved at hindringer kan oppdages tidligere, og ved at det hvite lyset er mindre trettende.

Bedre kontrast

Optiker Erik Robertstad sier det er åpenbare fordeler ved å bytte fra gule til hvite lys.

– Det er svært sannsynlig at det nye lyset vil gi bedre kontrast. Vi vet at det er viktig i trafikken.

MANGE FORDELER: Optiker Erik Robertstad er positiv til den moderne belysningen som settes opp langs mange av landets veier. Foto: Eva Beate Strømsted / NRK

– Hvitt lys har mye blått lys i seg. Det virker oppkvikkende og hemmer produksjonen av søvnhormoner, sier Robertstad.

Ifølge Gjermundrød er de hvite LED-lysene dyrere, men bruker mindre strøm enn de gule.

– Vi får mye lys for pengene. Med tid og stunder vil nok alle gatelys bli hvite.